**På vej mod endnu bedre adresser**

Adresseprogrammet og kommunernes nye opgaver som adressemyndighed

Gør gode adresser bedre

Danmark er et af de lande, der har de bedste adresser. Det har kommu­nerne som adressemyndighed en stor del af æren for.

**Gevinster ved**

**bedre adressedata**

Bedre grunddata om adres­ser, stednavne og administra­tive enheder skal:

* Danne et fælles grund­lag for en effektiv digital forvaltning.
*Det kan fx ske i fremtidige, digitale selvbetjeningsløsninger.*
* Bidrage til virksomhe­dernes konkurrence­dygtighed, vækst og innovation.
*Det kan fx være i form af bedre logistik og GPS-systemer.*
* Være en entydig refe­ren­ce for politi, ulyk­kes- og krise­bered­skab.
*Det kan fx vise sig ved færre fejl, når brand, politi og ambulance rykker ud.*

**Stærkere infrastruktur**

Adresseprogrammet skal styrke infrastrukturen. Det sker især ved at:

* forenkle de it-syste­mer som anvendes
* øge datakvaliteten
* sikre, at data hæn­ger godt sammen på tværs
* opnå et systematisk genbrug af adresserne i fx CVR og CPR
* tilbyde effektive og sikre datatjenester.

Problemet er, at selvom de offentlige adressedata anvendes mange steder og allerede har givet mange kontante gevinster, er der stadig et stort uudnyttet potentiale. Resultatet er, at der spildes ressour­cer på dobbelt­arbejde, og at der sker fejl, som koster tid og penge, og som i en ulykkes­situation kan have alvorlige konsekvenser.

Der er med andre ord stadig betydlige gevinster at høste i både den offent­lige og i den private sektor. Som led i KL’s og regeringens aftale i oktober 2012 om ”gode grunddata til alle” er der derfor aftalt en række yderligere forbedringer på området.

Forbedringerne, som gennemføres samlet under navnet ”Adresse­program­met”, omfatter adreserne samt grunddata for stednavne og administrative inddelinger. Programmet involverer de centrale myndig­heder på området, dvs. både Ministeriet for By, Bolig og Landdistrikter (MBBL), KL, CPR, CVR, SKAT, Geodatastyrelsen og Digitaliserings­styrel­sen.

Som adressemyndighed spiller kommunerne en meget vigtig rolle i pro­grammet. Dette hæfte er skrevet for at give et hurtigt overblik over de vigtigste opgaver, som hver enkelt kommune skal løse i de kommende år.

**Ekstra opgaver til kommunerne**

I gennemførelsesfasen vil kommunens adressemyndighed få en betydelig ekstra opgave. Det gælder først og fremmest i 2014-15, hvor den nuvæ­rende adressebestand skal suppleres og udvides. Hver kommune vil få konkret bistand til at løse denne del af opgaven, som samlet set er vurde­ret til at omfatte omkring 80 årsværk.

I driftsfasen, dvs. når adresseprogrammet er gennemført, vil kommunen have fået en større opgave på adresseområdet end i dag. Det skyldes især, at der vil være væsentlig mere fokus på løbende og hurtigt at rette fejl og ajourføre data. Denne blivende udvidelse af opgaven er anslået til i alt cirka 40 årsværk.

Adresseprogrammet sikrer, at kommunerne får stillet nye og mere enkle it-redskaber til rådighed, så de kan løse opgaven. Samtidig kan en række ældre og ineffektive it-systemer udfases. Programmet sikrer også, at kommunens medarbejdere uddannes i at bruge de nye systemer og regler.

[Søren Rude el. Morten Lind]

Ministeriet for By, Bolig og Landdistrikter

Kommunens nye opgaver

Forbedringerne på adresseområdet gennemføres i et tæt samarbejde mellem parterne i adresseprogrammet (herunder KL) og kommunerne.

**Supplerende adresser**

* Butikscentre og kon­tor­hoteller – med mange lejemål/virk­som­heder
* Større erhvervs­ejen­domme – med mange lejemål/virksomheder
* Kommunale institu­tio­ner o.l. – skoler, børne­haver o.l.
* Større statslige eller regionale institutioner – sygehuse, universiteter o.l.
* Haveforeninger, som ikke har individuelle adresser
* Bopæl uden adresser – feriebebyggeser, hus­både mm.
* Tekniske anlæg, fx vindmøller
* Ubebyggede arealer, fx idrætsanlæg.

**Supplerende adresser**

Langt den største opgave for kommunerne bliver at sup­ple­re adresse­bestanden med en række nye adresser i områder, hvor der i dag kun er få adresser (se boks). Opgaven er relativt størst i storby-kommunerne og i kommuner, som har mange store virksomheder.

Det er hver enkelt kommunes opgave som adressemyndighed at fastsætte og registrere de nye adresser. Kommunen får imidlertid konkret hjælp til dette arbejde i kraft af en særlig ”taskforce”, som skal bistå med at udpege de områder og ejendomme, der er tale om.

Taskforcen er sammensat af kommunale adresseeksperter, KL og faglige eksperter fra Ministeriet for By, Bolig og Landdistrikter. Taskforcen skal have tæt dialog med kommunerne og vil blive bistået af blandt andre CVR, CPR og Post Danmark.

Sideløbende med taskforcens arbejde bliver der udviklet nye it-løsninger til at støtte netop denne opgave; dels en kortbaseret løsning hvor kom­mu­nen skal oprette adresserne og angive deres geografiske placering, dels en kort-løsning hvor kommunen kan føre dialog med ejer og andre parter i sagen.

*Tidsplan for kommunen*

*Efterår 2013 – Rette fejl i den eksisterende adressebestand*

Hver kommune vil modtage en oversigt over fejl og mangler, som ikke kan rettes maskinelt, og som kommunen derfor skal korrigere. Denne opgave kan løses i de eksisterende it-systemer: BBR, CPR osv.

*2014-2015 – Fastsætte de supplerende adresser*

I maj 2014 er det nye it-værktøj klar til opgaven med de supplerende adresser. Det betyder, at kommunen i stedet for at bruge flere forskellige it-systemer kan nøjes med ét.

De kommunale medarbejdere vil i månederne inden blive grundigt introduceret til it-værktøjet og opgaven. Det forventes at foregå på regionale møder hver af cirka fire timers varighed.

Herefter kan kommunen for alvor gå i gang med at oprette de supple­ren­de adresser. Hovedparten af arbejdet kommer til at foregå i 2014. Der vil være tre hovedtyper af adresser, som kommunerne ventes at skulle fastsætte i følgende tidsperioder:

* Maj 2014 – april 2015: Personadresser (fx haveforeninger)
* Juli 2014 – april 2015: Erhvervsadresser (inkl. offentlige institutioner)
* November 2014 – oktober 2015: Øvrige adresser (tekniske anlæg mv.)

I god tid inden hver af disse perioder udsender taskforcen et materiale som udpeger de adresser og ejendomme, der skal kigges på.

**Administrative inddelinger**

Adresseprogrammet fører også til forbedringer i vedligeholdelsen af grunddata om Danmarks administrative, geografiske inddeling (DAGI).

**Administrative ind­delin­ger**

Det fremtidige grund­data­system (DAGISYS) skal inde­holde data om de nu­værende inddelinger:

* kommuner
* regioner
* sogne
* politikredse
* retskredse
* opstillingskredse
* postnumre.

*Samt nye data for:*

* afstemningsområder
* supplerende bynavne.

… og flere andre ikke-kommunale temaer.

Samlet set bliver opgaven mere enkel, fordi kommunen fremover kun skal holde styr på de inddelinger, som kommunen har ansvaret for. Eksempel­vis vil det ikke længere være kommunerne, som har ansvar for at sogne og post­­num­re registeres korrekt.

Hertil kommer, at vedligeholdelsen af inddelingerne bliver flyttet fra CPR’s Vejregister, til en rent geografisk registrering af grænserne som fx kan ske i et GIS e.l. Det betyder, at CPR Vej efter­hånden helt kan udfases.

De to obligatoriske kommunale inddelinger for afstemningsområder og supplerende bynavne (som indgår i adressebetegnelsen) skal fortsat ved­ligeholdes af kommunen. Grunddata vil blive opbevaret i et nyt, geo­gra­fisk grunddatasystem hos Geo­data­styrelsen (GST), hvorfra de stilles frit til rådig­hed for adresserne, for CPR-systemet og for alle andre brugere.

Kommunernes opgaver i forbindelse med etableringen af det nye og mere simple system er relativt små. For en typisk kommune vil de forment­lig kræve et par ugers arbejde.

*Tidsplan for kommunen*

*Efterår 2013*

GST udarbejder et oplæg til afstemnings­områder som geografiske poly­goner. Oplægget udsendes til kommunerne, som skal berigtige resultatet og rette de fejl, der viser sig.

*2014-2015*

I løbet af 2014 udarbejder GST et tilsvarende oplæg til de supplerende bynavne som geografiske polygoner. Proceduren vil være den samme, det vil sige, at kommunerne også her skal berigtige og rette eventuelle fejl.

I begyndelsen af 2014 er GST’s nye grunddatasystem for administrative inddelinger klar til test og kan derefter tages i brug. CPR Vej eksisterer dog fortsat i en periode, indtil alle de nye grunddatasystemer er klar.

Adresseopgaven i fremtiden

**Forenklet datamodel**

Parterne i adresse­pro­gram­met er enige om en mere simpel datamodel.

De tre centrale begreber bliver:

* **Navngiven vej:** Den vej, som giver ad­gang til en bestemt adresse.
* **Adgangspunkt:** Det geografiske sted, hvor man går ind i en byg­ning, dvs. ind­gangen.
* **Adresse**: Be­teg­nel­se, der bruger vejnavn, husnummer samt evt. etage og dør til at iden­tifice­re en bestemt adgang til en bygning eller del af en bygning, fx en bolig.

Modellen ophæver dermed det tidligere, lidt uklare hierarki af ”adgangs­adres­ser” og ”enheds­adres­ser”.

Kommunen spiller en vigtig rolle i hele processen med at forbedre adres­ser og adressedata. Når systemet er fuldt gennemført, står den kommu­nale adressemyndighed med en både mere ansvarsfuld og større opgave.

Kommunen kommer fremover til at håndtere autoritative grunddata, som bliver brugt direkte i et væld af private og offentlige systemer. Det stiller større krav end hidtil om aktualitet, hurtige fejlrettelser mv. Se også boksen Syv løfter om bedre adressedata.)

Der er ikke tvivl om, at det vil føre til et større antal sagsbehandlinger, lovliggørelser og borgerhenvendelser – og større forventninger og nye regler om, at event­uelle fejl rettes hurtigt.

**Færre it-systemer**

Adressemyndighedens udvidede opgaver vil blive understøttet af enklere og bedre it-værktøjer. I dag kræver det op til seks forskellige it-systemer at registrere et vejnavn eller en adresse korrekt. Det betyder, at hver adresse ofte skal passere flere skriveborde og sagsbehandlere.

Fremover vil alle centrale opgaver for både vejnavne og adresser kunne samles omkring et nyt adresse­register i tilknytning til BBR. Dét it-værktøj, som kommunen skal benytte, vil integrere kortvisning (fx materikelkort, FOT og ortofoto) som en naturlig del af arbejdsprocessen.

Værktøjerne skal både understøtte selve fastsæt­telsen af adressen i for­bin­delse med udstykning og byggeri og dialogen omkring vejnavne og adresser i forbindelse med fx partshøring eller politisk behandling. De vil derfor blive kravsspecificeret og udviklet i samarbejde med kommu­ner­ne.

Fremtidens adressedata vil være mere geografiske end i dag. Som noget nyt vil de være knyttet digitalt til vejnettet og dermed bedre egnet til GPS-baseret navigation uden fejl.

Det vil også være en forenkling, at vejnavnes og adressers beliggenhed i administrative områder og tilhørsforhold til en bestemt ejendom dannes automatisk, når kommunens adresseansvarlige blot har placeret adressen geografisk med et ”klik” på kortet.

**Syv løfter om bedre adressedata**

Adressedata indgår i tusindvis af offentlige og private it-løsninger og ‑produkter. Fremtidens brugere skal opleve adressedata som:

*1. Frie og tilgængelige:* Data er til rådighed for de it-systemer, der skal bruge dem, med så få barrierer som muligt. Det sker via solide og kraftige digitale tjenester mv. som løbende supporteres og udvikles.

*2. Pålidelige:* Data er kontrollerede og kvalitetssikrede gennem daglig brug og opfylder aftalte normer. Fejl og mangler indberettes på en nem måde – og rettes effektivt og hurtigt.

*3. Konsistente:* De store grunddatadomæner CPR, CVR og BBR/ejendom anvender samme adressegrundlag som ”facitliste”. Det betyder, at oplysninger fra flere kilder med sikkerhed kan knyttes sammen.

*4. Tidligt på færde:* Data registreres så tidligt, som det er muligt, fx så byggevareleverandøren, entreprenøren og elselskabet har en adresse på bygge­pladsen, selv om folk ikke er flyttet ind endnu.

*5. Aktuelle:* Data opdateres løbende, dvs. ikke per kvartal eller år. Og når data er opdateret, vil de være digitalt til rådighed for brugerne i løbet af minutter eller timer – og ikke som i dag i løbet af uger eller måneder.

*6. Dækkende:* Adresserne er dér, hvor de behøves, og der er ikke ”hvide pletter på landkortet”, dvs. områder uden adresser, hvor mennesker skal have leveret tjenester (fx varer, post, hjemmehjælp, ambulance).

*7. Præcise og navigationsegnede:* Data er entydige og har en geografisk nøjagtighed, som svarer til den teknologiske udvikling fx i smart­phones. Adresserne er knyttet til vejnettet, så de er grydeklare til GPS-navigation.

Sådan er adresseprogrammet organiseret

Adresseprogrammet er en del af det samlede grunddataprogram, som ledes af ”Grunddatabestyrelsen” med Digitaliseringsstyrelsen for bord­enden.

Adresseprogrammets styregruppe, som ledes af Ministeriet for By, Bolig og Land­distrikter (MBBL), har repræsentanter fra KL, Geodatastyrelsen, CPR-kontoret, Erhvervsstyrelsen, Skat og Digitaliseringsstyrelsen. MBBL har desuden ansvaret for det såkaldte ”Ejendomsdataprogram”, der også indgår i grunddataprogrammet.

Adresseprogrammets samlede aktiviteter er organiseret i ni parallelle projekter, som koordineres af en daglig programledelse.

Et af disse projekter er særligt dedikeret den store opgave med supple­rende adresser og har organiseret sig i taskforcen. Et andet projekt har ansvaret for at udvikle det nye adresseregister og de it-værktøjer, som kommunens adressemyndighed skal benytte.

Geodatastyrelsen har ansvaret for to projekter for hhv. de administrative inddelinger (DAGI) og stednavnene.

**Følg med undervejs**

Alle de vigtige nye regler og vejledninger, lister til kommunerne mm. vil løbende blive publiceret på webstedet adresse-info.dk, der vil blive moderniseret i løbet af efteråret.

Særligt interesserede kan herudover følge adresseprogrammets udvikling og læse dets vigtigste dokumenter på **adresseprogrammet.dk**. Her kan man også tilmelde sig det elektroniske nyhedsbrev ”Nyt om Danmarks adresser”, der udsendes cirka hver anden måned gennem hele programperioden.

KL har også en sektion om ejendomsdata og adresser på sit websted kl.dk.

Desuden afholder programmet løbende orienteringsmøder o.l. for adresse­medarbejdere i kommunerne.

**Kontakt**

Kontakt programledelsen med eventuelle spørgsmål til adresse­programmets indhold og forløb.

* Tanja Haagh Jensen, Programsekretær, MBBL: thj@mbbl.dk
* Morten Lind, Programleder, MBBL: mli@mbbl.dk
* Else Marie Ulvsgaard, Projektleder Taskforce, MBBL: emu@mbbl.dk
* Tine Garbers, Kommunernes kontaktperson, KL: tkg@kl.dk
* Morten Winkler, Projektleder DAGI, Geodatastyrelsen: mwink@gst.dk

Øvrige kontaktpersoner findes på adresseprogrammet.dk